Book of Shu 10

蜀書十　　劉彭廖李劉魏楊傳第十 Shu Book 10: Biographies of Liu, Peng, Liao, Li, Liu, Wei, and Yang

劉封 Liu Feng
劉封者，本羅侯寇氏之子，長沙劉氏之甥也. 先主至荊州，以未有繼嗣，養封為子. 及先主入蜀，自葭萌還攻劉璋，時封年二十餘，有武藝，氣力過人，將兵俱與諸葛亮、張飛等溯流西上，所在戰克. 益州既定，以封為副軍中郎將.

初，劉璋遣扶風孟達副法正，各將兵二千人，使迎先主，先主因令達並領其眾，留屯江陵. 蜀平後，以達為宜都太守. 建安二十四年，命達從秭歸北攻房陵，房陵太守蒯祺為達兵所害. 達將進攻上庸，先主陰恐達難獨任，乃遣封自漢中乘沔水下統達軍，與達會上庸. 上庸太守申耽舉眾降，遣妻子及宗族詣成都. 先主加耽征北將軍，領上庸太守員鄉侯如故，以耽弟儀為建信將軍、西城太守，遷封為副軍將軍. 自關羽圍樊城、襄陽，連呼封、達，令發兵自助. 封、達辭以山郡初附，未可動搖，不承羽命. 會羽覆敗，先主恨之. 又封與達忿爭不和，封尋奪達鼓吹. 達既懼罪，又忿恚封，遂表辭先主，率所領降魏. 魏略載達辭先主表曰：「伏惟殿下將建伊、呂之業，追桓、文之功，大事草創，假勢吳、楚，是以有為之士深睹歸趣. 臣委質已來，愆戾山積，臣猶自知，況於君乎！今王朝以興，英俊鱗集，臣內無輔佐之器，外無將領之才，列次功臣，誠自愧也. 臣聞範蠡識微，浮於五湖；咎犯謝罪，逡巡於河上. 夫際會之間，請命乞身. 何則？欲絜去就之分也. 況臣卑鄙，無元功巨勳，自系於時，竊慕前賢，早思遠恥. 昔申生至孝見疑於親，子胥至忠見誅於君，蒙恬拓境而被大刑，樂毅破齊而遭讒佞，臣每讀其書，未嘗不慷慨流涕，而親當其事，益以傷絕. 何者？荊州覆敗，大臣失節，百無一還. 惟臣尋事，自致房陵、上庸，而複乞身，自放於外. 伏想殿下聖恩感悟，湣臣之心，悼臣之舉. 臣誠小人，不能始終，知而為之，敢謂非罪！臣每間交絕無惡聲，去臣無怨辭，臣過奉教於君子，原君王勉之也. 」魏文帝善達之姿才容觀，以為散騎常侍、建武將軍，封平陽亭侯. 合房陵、上庸、西城三郡〔為新城郡，以〕達領新城太守. 遣征南將軍夏侯尚、右將軍徐晃與達共襲封. 達與封書曰：

古人有言：'疏不間親，新不加舊. '此謂上明下直，讒慝不行也. 若乃權君譎主，賢父慈親，猶有忠臣蹈功以罹禍，孝子抱仁以陷難，種、商、白起、孝己、伯奇，皆其類也. 其所以然，非骨肉好離，親親樂患也. 或有恩移愛易，亦有讒間其間，雖忠臣不能移之於君，孝子不能變之於父者也. 勢利所加，改親為讎，況非親親乎！故申生、衛伋、禦寇、楚建稟受形之氣，當嗣立之正，而猶如此. 今足下與漢中王，道路之人耳，親非骨血而據勢權，義非君臣而處上位，征則有偏任之威，居則有副軍之號，遠近所聞也. 自立阿斗為太子已來，有識之人相為寒心. 如使申生從子輿之言，必為太伯；衛伋聽其弟之謀，無彰父之譏也. 且小白出奔，入而為霸；重耳逾垣，卒以克復. 自古有之，非獨今也.

夫智貴免禍，明尚夙達，僕揆漢中王慮定於內，疑生於外矣；慮定則心固，疑生則心懼，亂禍之興作，未曾不由廢立之間也. 私怨人情，不能不見，恐左右必有以間於漢中王矣. 然則疑成怨聞，其發若踐機耳. 今足下在遠，尚可假息一時；若大軍遂進，足下失據而還，竊相為危之. 昔微子去殷，智果別族，違難背禍，猶皆如斯. 國語曰：智宣子將以瑤為後，智果曰：「不如霄也. 」宣子曰：「霄也佷. 」對曰：「霄也佷在面，瑤之賢於人者五，其不逮者一也. 美須長大則賢，射禦足力則賢，技藝畢給則賢，巧文辯惠則賢，強毅果敢則賢，如是而甚不仁；以五者賢陵人，而不仁行之，其誰能待之！若果立瑤也. 智宗必滅. 」不聽. 智果別族于太史氏為輔氏. 及智氏亡，惟輔果在焉. 今足下棄父母而為人後，非禮也；知禍將至而留之，非智也；見正不從而疑之，非義也. 自號為丈夫，為此三者，何所貴乎？以足下之才，棄身來東，繼嗣羅侯，不為背親也；北面事君，以正綱紀，不為棄舊也；怒不致亂，以免危亡，不為徒行也. 加陛下新受禪命，虛心側席，以德懷遠，若足下翻然內向，非但與僕為倫，受三百戶封，繼統羅國而已，當更剖符大邦，為始封之君. 陛下大軍，金鼓以震，當轉都宛、鄧；若二敵不平，軍無還期. 足下宜因此時早定良計. 易有'利見大人'，詩有'自求多福'，行矣. 今足下勉之，無使狐突閉門不出. 封不從達言.

申儀叛封，封破走還成都. 申耽降魏，魏假耽懷集將軍，徙居南陽，儀魏興太守，封（真鄉侯）〔員鄉侯〕，屯洵口. 魏略曰：申儀兄名耽，字義舉. 初在西平、上庸間聚眾數千家，後與張魯通，又遣使詣曹公，曹公加其號為將軍，因使領上庸都尉. 至建安末，為蜀所攻，以其郡西屬. 黃初中，儀複來還，詔即以兄故號加儀，因拜魏興太守，封列侯. 太和中，儀與孟達不和，數上言達有貳心於蜀，及達反，儀絕蜀道，使救不到. 達死後，儀詣宛見司馬宣王，宣王勸使來朝. 儀至京師，詔轉拜儀樓船將軍，在禮請中. 封既至，先主責封之侵陵達，又不救羽. 諸葛亮慮封剛猛，易世之後終難制禦，勸先主因此除之. 於是賜封死，使自裁. 封歎曰：「恨不用孟子度之言！」先主為之流涕. 達本字子敬，避先主叔父敬，改之. 封子林為牙門將，咸熙元年內移河東. 達子興為議督軍，是歲徙還扶風.

彭羕 Peng Yang
彭羕字永年，廣漢人. 身長八尺，容貌甚偉. 姿性驕傲，多所輕忽，惟敬同郡秦子敕，薦之於太守許靖曰：「昔高宗夢傅說，周文求呂尚，爰及漢祖，納食其於布衣，此乃帝王之所以倡業垂統，緝熙厥功也. 今明府稽古皇極，允執神靈，體公劉之德，行勿翦之惠，清廟之作於是乎始，褒貶之義於是乎興，然而六翮未之備也. 伏見處士綿竹秦宓，膺山甫之德，履雋生之直，枕石漱流，吟詠縕袍，偃息於仁義之途，恬惔於浩然之域，高概節行，守真不虧，雖古人潛遁，蔑以加旃. 若明府能招致此人，必有忠讜落落之譽，豐功厚利，建跡立勳，然後紀功於王府，飛聲於來世，不亦美哉！」

羕仕州，不過書佐，後又為眾人所謗毀於州牧劉璋，璋髡鉗羕為徒隸. 會先主入蜀，溯流北行. 羕欲納說先主，乃往見龐統. 統與羕非故人，又適有賓客，羕徑上統床臥，謂統曰：「須客罷當與卿善談. 」統客既罷，往就羕坐，羕又先責統食，然後共語，因留信宿，至於經日. 統大善之，而法正宿自知羕，遂並致之先主. 先主亦以為奇，數令羕宣傳軍事，指授諸將，奉使稱意，識遇日加. 成都既定，先主領益州牧，拔羕為治中從事. 羕起徒步，一朝處州人之上，形色囂然，自矜得遇滋甚. 諸葛亮雖外接待羕，而內不能善. 屢密言先主，羕心大志廣，難可保安. 先主既敬信亮，加察羕行事，意以稍疏，左遷羕為江陽太守.

羕聞當遠出，私情不悅，往詣馬超. 超問羕曰：「卿才具秀拔，主公相待至重，謂卿當與孔明、孝直諸人齊足並驅，寧當外授小郡，失人本望乎？」羕曰：「老革荒悖，可複道邪！」揚雄方言曰：悈、鰓、乾、都、耇、革，老也. 郭璞注曰：皆老者皮毛枯瘁之形也. 臣松之以為皮去毛曰革. 古者以革為兵，故語稱兵革，革猶兵也. 羕罵備為老革，猶言老兵也. 又謂超曰：「卿為其外，我為其內，天下不足定也. 」超羈旅歸國，常懷危懼，聞羕言大驚，默然不答. 羕退，具表羕辭，於是收羕付有司.

羕於獄中與諸葛亮書曰：「僕昔有事於諸侯，以為曹操暴虐，孫權無道，振威闇弱，其惟主公有霸王之器，可與興業致治，故乃翻然有輕舉之志. 會公來西，僕因法孝直自衒鬻，龐統斟酌其間，遂得詣公於葭萌，指掌而譚，論治世之務，講霸王之義，建取益州之策，公亦宿慮明定，即相然贊，遂舉事焉. 僕於故州不免凡庸，憂於罪罔，得遭風雲激矢之中，求君得君，志行名顯，從布衣之中擢為國士，盜竊茂才. 分子之厚，誰複過此. 臣松之以為「分子之厚」者，羕言劉主分兒子厚恩，施之於己，故其書後語雲「負我慈父，罪有百死」也. 羕一朝狂悖，自求菹醢，為不忠不義之鬼乎！先民有言，左手據天下之圖，右手刎咽喉，愚夫不為也. 況僕頗別菽麥者哉！所以有怨望意者，不自度量，苟以為首興事業，而有投江陽之論，不解主公之意，意卒感激，頗以被酒，侻失'老'語. 此僕之下愚薄慮所致，主公實未老也. 且夫立業，豈在老少，西伯九十，甯有衰志，負我慈父，罪有百死. 至於內外之言，欲使孟起立功北州，戮力主公，共討曹操耳，寧敢有他志邪？孟起說之是也，但不分別其間，痛人心耳. 昔每與龐統共相誓約，庶讬足下末蹤，盡心於主公之業，追名古人，載勳竹帛. 統不幸而死，僕敗以取禍. 自我墮之，將複誰怨！足下，當世伊、呂也，宜善與主公計事，濟其大猷. 天明地察，神祇有靈，複何言哉！貴使足下明僕本心耳. 行矣努力，自愛，自愛！」羕竟誅死，時年三十七.

廖立 Liao Li
廖立廖音理救反. 字公淵，武陵臨沅人. 先主領荊州牧，辟為從事，年未三十，擢為長沙太守. 先主入蜀，諸葛亮鎮荊土，孫權遣使通好於亮，因問士人皆誰相經緯者，亮答曰：「龐統、廖立，楚之良才，當贊興世業者也. 」建安二十年，權遣呂蒙奄襲南三郡，立脫身走，自歸先主. 先主素識待之，不深責也，以為巴郡太守. 二十四年，先主為漢中王，徵立為侍中. 後主襲位，徙長水校尉.

立本意，自謂才名宜為諸葛亮之貳，而更游散在李嚴等下，常懷怏怏. 後丞相掾（李郃）〔李邵〕、蔣琬至，立計曰：「軍當遠出，卿諸人好諦其事. 昔先（主）不取漢中，走與吳人爭南三郡，卒以三郡與吳人，徒勞役吏士，無益而還. 既亡漢中，使夏侯淵、張郃深入于巴，幾喪一州. 後至漢中，使關侯身死無孑遺，上庸覆敗，徒失一方. 是羽怙恃勇名，作軍無法，直以意突耳，故前後數喪師眾也. 如向朗、文恭，凡俗之人耳. 恭作治中無綱紀；朗昔奉馬良兄弟，謂為聖人，今作長史，素能合道. 中郎郭演長，從人者耳，不足與經大事，而作侍中. 今弱世也，欲任此三人，為不然也. 王連流俗，苟作掊克，使百姓疲弊，以致今日. 」（郃）、琬具白其言於諸葛亮. 亮表立曰：「長水校尉廖立，坐自貴大，臧否群士，公言國家不任賢達而任俗吏，又言萬人率者皆小子也；誹謗先帝，疵毀眾臣. 人有言國家兵眾簡練，部伍分明者，立舉頭視屋，憤吒作色曰：'何足言！'凡如是者不可勝數. 羊之亂群，猶能為害，況立讬在大位，中人以下識真偽邪？」亮集有亮表曰：「立奉先帝無忠孝之心，守長沙則開門就敵，領巴郡則有闇昧闟茸其事，隨大將軍則誹謗譏訶，侍梓宮則挾刃斷人頭於梓宮之側. 陛下即位之後，普增職號，立隨比為將軍，面語臣曰：'我何宜在諸將軍中！不表我為卿，上當在五校！'臣答：'將軍者，隨大比耳. 至於卿者，正方亦未為卿也. 且宜處五校. '自是之後，怏怏懷恨. 」詔曰：「三苗亂政，有虞流宥，廖立狂惑，朕不忍刑，亟徙不毛之地. 」於是廢立為民，徙汶山郡. 立躬率妻子耕殖自守，聞諸葛亮卒，垂泣歎曰：「吾終為左衽矣！」後監軍薑維率偏軍經汶山、詣立，稱立意氣不衰，言論自若. 立遂終徙所. 妻子還蜀.

李嚴 Li Yan
李嚴字正方，南陽人也. 少為郡職吏，以才幹稱. 荊州牧劉表使曆諸郡縣. 曹公入荊州時，嚴宰秭歸，遂西詣蜀，劉璋以為成都令，複有能名. 建安十八年，署嚴為護軍，拒先主於綿竹. 嚴率眾降先主，先主拜嚴裨將軍. 成都既定，為犍為太守、興業將軍. 二十三年，盜賊馬秦、高勝等起事於郪，音淒. 合聚部伍數萬人，到資中縣. 時先主在漢中，嚴不更發兵，但率將郡士五千人討之，斬秦、勝等首. 枝黨星散，悉複民籍. 又越巂夷率高定遣軍圍新道縣，嚴馳往赴救，賊皆破走. 加輔漢將軍，領郡如故. 章武二年，先主徵嚴詣永安宮，拜尚書令. 三年，先主疾病，嚴與諸葛亮並受遺詔輔少主；以嚴為中都護，統內外軍事，留鎮永安. 建興元年，封都鄉侯，假節，加光祿勳. 四年，轉為前將軍. 以諸葛亮欲出軍漢中，嚴當知後事，移屯江州，留護軍陳到駐永安，皆統屬嚴. 嚴與孟達書曰：「吾與孔明俱受寄讬，憂深責重，思得良伴. 」亮亦與達書曰：「部分如流，趨舍罔滯，正方性也. 」其見貴重如此. 諸葛亮集有嚴與亮書，勸亮宜受九錫，進爵稱王. 亮答書曰：「吾與足下相知久矣，可不復相解！足下方誨以光國，戒之以勿拘之道，是以未得默已. 吾本東方下士，誤用於先帝，位極人臣，祿賜百億，今討賊未效，知己未答，而方寵齊、晉，坐自貴大，非其義也. 若滅魏斬叡，帝還故居，與諸子並升，雖十命可受，況於九邪！」八年，遷驃騎將軍. 以曹真欲三道向漢川，亮命嚴將二萬人赴漢中. 亮表嚴子豐為江州都督督軍，典嚴後事. 亮以明年當出軍，命嚴以中都護署府事. 嚴改名為平.

九年春，亮軍祁山，平催督運事. 秋夏之際，值天霖雨，運糧不繼，平遣參軍狐忠、督軍成籓喻指，呼亮來還；亮承以退軍. 平聞軍退，乃更陽驚，說「軍糧饒足，何以便歸」！欲以解己不辦之責，顯亮不進之愆也. 又表後主，說「軍偽退，欲以誘賊與戰」. 亮具出其前後手筆書疏本末，平違錯章灼. 平辭窮情竭，首謝罪負. 於是亮表平曰：「自先帝崩後，平所在治家，尚為小惠，安身求名，無憂國之事. 臣當北出，欲得平兵以鎮漢中，平窮難縱橫，無有來意，而求以五郡為巴州刺史. 去年臣欲西征，欲令平主督漢中，平說司馬懿等開府辟召. 臣知平鄙情，欲因行之際偪臣取利也，是以表平子豐督主江州，隆崇其遇，以取一時之務. 平至之日，都委諸事，群臣上下皆怪臣待平之厚也. 正以大事未定，漢室傾危，伐平之短，莫若褒之. 然謂平情在於榮利而已，不意平心顛倒乃爾. 若事稽留，將致禍敗，是臣不敏，言多增咎. 」亮公文上尚書曰：「平為大臣，受恩過量，不思忠報，橫造無端，危恥不辦，迷罔上下，論獄棄科，導人為奸，（狹情）〔情狹〕志狂，若無天地. 自度奸露，嫌心遂生，聞軍臨至，西鄉讬疾還沮、漳，軍臨至沮，複還江陽，平參軍狐忠勤諫乃止. 今篡賊未滅，社稷多難，國事惟和，可以克捷，不可苞含，以危大業. 輒與行中軍師車騎將軍都鄉侯臣劉琰，使持節前軍師征西大將軍領涼州刺史南鄭侯臣魏延、前將軍都亭侯臣袁綝、左將軍領荊州刺史高陽鄉侯臣吳壹、督前部右將軍玄鄉侯臣高翔、督後部後將軍安樂亭侯臣吳班、領長史綏軍將軍臣楊儀、督左部行中監軍揚武將軍臣鄧芝、行前監軍征南將軍臣劉巴、行中護軍偏將軍臣費禕、行前護軍偏將軍漢成亭侯臣許允、行左護軍篤信中郎將臣丁鹹、行右護軍偏將軍臣劉敏、行護軍征南將軍當陽亭侯臣薑維、行中典軍討虜將軍臣上官雝、行中參軍昭武中郎將臣胡濟、行參軍建義將軍臣閻晏、行參軍偏將軍臣爨習、行參軍裨將軍臣杜義、行參軍武略中郎將臣杜祺、行參軍綏戎都尉盛勃、領從事中郎武略中郎將臣樊岐等議，輒解平任，免官祿、節傳、印綬、符策，削其爵土. 」乃廢平為民，徙梓潼郡. 諸葛亮又與平子豐教曰：「吾與君父子戮力以獎漢室，此神明所聞，非但人知之也. 表都護典漢中，委君於東關者，不與人議也. 謂至心感動，終始可保，何圖中乖乎！昔楚卿屢絀，亦乃克復，思道則福，應自然之數也. 原寬慰都護，勤追前闕. 今雖解任，形業失故，奴婢賓客百數十人，君以中郎參軍居府，方之氣類，猶為上家. 若都護思負一意，君與公琰推心從事者， 否可複通，逝可複還也. 詳思斯戒，明吾用心，臨書長歎，涕泣而已. 」十二年，平聞亮卒，發病死. 平常冀亮當自補複，策後人不能，故以激憤也. 習鑿齒曰：昔管仲奪伯氏駢邑三百，沒齒而無怨言，聖人以為難. 諸葛亮之使廖立垂泣，李平致死，豈徒無怨言而已哉！夫水至平而邪者取法，鏡至明而醜者無怒，水鏡之所以能窮物而無怨者，以其無私也. 水鏡無私，猶以免謗，況大人君子懷樂生之心，流矜恕之德，法行於不可不用，刑加乎自犯之罪，爵之而非私，誅之而不怒，天下有不服者乎！諸葛亮於是可謂能用刑矣，自秦、漢以來未之有也. 豐官至硃提太守. 蘇林漢書音義曰：硃音銖；提音如北方人名匕曰提也.

劉琰 Liu Yan
劉琰字威碩，魯國人也. 先主在豫州，辟為從事，以其宗姓，有風流，善談論，厚親待之，遂隨從周旋，常為賓客. 先主定益州，以琰為固陵太守. 後主立，封都鄉侯，班位每亞李嚴，為衛尉中軍師後將軍，遷車騎將軍. 然不豫國政，但領兵千餘，隨丞相亮諷議而已. 車服飲食，號為侈靡，侍婢數十，皆能為聲樂，又悉教誦讀魯靈光殿賦. 建興十年，與前軍師魏延不和，言語虛誕，亮責讓之. 琰與亮箋謝曰：「琰稟性空虛，本薄操行，加有酒荒之病，自先帝以來，紛紜之論，殆將傾覆. 頗蒙明公本其一心在國，原其身中穢垢，扶持全濟，致其祿位，以至今日. 間者迷醉，言有違錯，慈恩含忍，不致之於理，使得全完，保育性命. 雖必克己責躬，改過投死，以誓神靈；無所用命，則靡寄顏. 」於是亮遣琰還成都，官位如故.

琰失志慌惚. 十二年正月，琰妻胡氏入賀太后，太后令特留胡氏，經月乃出. 胡氏有美色，琰疑其與後主有私，呼（卒）五百撾胡，至於以履搏面，而後棄遣. 胡具以告言琰，琰坐下獄. 有司議曰：「卒非撾妻之人，面非受履之地. 」琰竟棄市. 自是大臣妻母朝慶遂絕.

魏延 Wei Yan
魏延字文長，義陽人也. 以部曲隨先主入蜀，數有戰功，遷牙門將軍. 先主為漢中王，遷治成都，當得重將以鎮漢川，眾論以為必在張飛，飛亦以心自許. 先主乃拔延為督漢中鎮遠將軍，領漢中太守，一軍盡驚. 先主大會群臣，問延曰：「今委卿以重任，卿居之欲雲何？」延對曰：「若曹操舉天下而來，請為大王拒之；偏將十萬之眾至，請為大王吞之. 」先主稱善，眾鹹壯其言. 先主踐尊號，進拜鎮北將軍. 建興元年，封都亭侯. 五年，諸葛亮駐漢中，更以延為督前部，領丞相司馬、涼州刺史，八年，使延西入羌中，魏後將軍費瑤、雍州刺史郭淮與延戰于陽谿，延大破淮等，遷為前軍師征西大將軍，假節，進封南鄭侯.

延每隨亮出，輒欲請兵萬人，與亮異道會於潼關，如韓信故事，亮制而不許. 延常謂亮為怯，歎恨己才用之不盡. 魏略曰：夏侯楙為安西將軍，鎮長安，亮於南鄭與群下計議，延曰：「聞夏侯楙少，主婿也，怯而無謀. 今假延精兵五千，負糧五千，直從褒中出，循秦嶺而東，當子午而北，不過十日可到長安. 楙聞延奄至，必乘船逃走. 長安中惟有禦史、京兆太守耳，橫門邸閣與散民之谷足周食也. 比東方相合聚，尚二十許日，而公從斜穀來，必足以達. 如此，則一舉而咸陽以西可定矣. 」亮以為此縣危，不如安從坦道，可以平取隴右，十全必克而無虞，故不用延計. 延既善養士卒，勇猛過人，又性矜高，當時皆避下之. 唯楊儀不假借延，延以為至忿，有如水火. 十二年，亮出北穀口，延為前鋒. 出亮營十裏，延夢頭上生角，以問占夢趙直，直詐延曰：「夫麒麟有角而不用，此不戰而賊欲自破之象也. 」退而告人曰：「角之為字，刀下用也；頭上用刀，其凶甚矣. 」

秋，亮病困，密與長史楊儀、司馬費禕、護軍薑維等作身歿之後退軍節度，令延斷後，薑維次之；若延或不從命，軍便自發. 亮適卒，秘不發喪，儀令禕往揣延意指. 延曰：「丞相雖亡，吾自見在. 府親官屬便可將喪還葬，吾自當率諸軍擊賊，雲何以一人死廢天下之事邪？且魏延何人，當為楊儀所部勒，作斷後將乎！」因與禕共作行留部分，令禕手書與己連名，告下諸將. 禕紿延曰：「當為君還解楊長史，長史文吏，稀更軍事，必不違命也. 」禕出門馳馬而去，延尋悔，追之已不及矣. 延遣人覘儀等，遂使欲案亮成規，諸營相次引軍還. 延大怒，（才）儀未發，率所領徑先南歸，所過燒絕閣道. 延、儀各相表叛逆，一日之中，羽檄交至. 後主以問侍中董允、留府長史蔣琬，琬、允鹹保儀疑延. 儀等槎山通道，晝夜兼行，亦繼延後. 延先至，據南穀口，遣兵逆擊儀等，儀等令何平在前禦延. 平叱延先登曰：「公亡，身尚未寒，汝輩何敢乃爾！」延士眾知曲在延，莫為用命，軍皆散. 延獨與其子數人逃亡，奔漢中. 儀遣馬岱追斬之，致首於儀，儀起自踏之，曰：「庸奴！複能作惡不？」遂夷延三族. 初，蔣琬率宿衛諸營赴難北行，行數十裏，延死問至，乃旋. 原延意不北降魏而南還者，但欲除殺儀等. 平日諸將素不同，冀時論必當以代亮. 本指如此. 不便背叛. 魏略曰：諸葛亮病，謂延等雲：「我之死後，但謹自守，慎勿複來也. 」令延攝行己事，密持喪去. 延遂匿之，行至褒口，乃發喪. 亮長史楊儀宿與延不和，見延攝行軍事，懼為所害，乃張言延欲舉眾北附，遂率其眾攻延. 延本無此心，不戰軍走，追而殺之. 臣松之以為此蓋敵國傳聞之言，不得與本傳爭審.

楊儀 Yang Yi
楊儀字威公，襄陽人也. 建安中，為荊州刺史傅群主簿，背群而詣襄陽太守關羽. 羽命為功曹，遣奉使西詣先主. 先主與語論軍國計策，政治得失，大悅之，因辟為左將軍兵曹掾. 及先主為漢中王，拔儀為尚書. 先主稱尊號，東征吳，儀與尚書令劉巴不睦，左遷遙署弘農太守. 建興三年，丞相亮以為參軍，署府事，將南行. 五年，隨亮漢中. 八年，遷長史，加綏軍將軍. 亮數出軍，儀常規畫分部，籌度糧穀，不稽思慮，斯須便了. 軍戎節度，取辦於儀. 亮深惜儀之才幹，憑魏延之驍勇，常恨二人之不平，不忍有所偏廢也. 十二年，隨亮出屯穀口. 亮卒於敵場. 儀既領軍還，又誅討延，自以為功勳至大，宜當代亮秉政，呼都尉趙正以周易筮之，卦得家人，默然不悅. 而亮平生密指，以儀性狷狹，意在蔣琬，琬遂為尚書令、益州刺史. 儀至，拜為中軍師，無所統領，從容而已.

初，儀為先主尚書，琬為尚書郎，後雖俱為丞相參軍長史，儀每從行，當其勞劇，自惟年宦先琬，才能逾之，於是怨憤形於聲色，歎吒之音發於五內. 時人畏其言語不節，莫敢從也，惟後軍師費禕往慰省之. 儀對禕恨望，前後云云，又語禕曰：「往者丞相亡沒之際，吾若舉軍以就魏氏，處世寧當落度如此邪！令人追悔不可複及. 」禕密表其言. 十三年，廢儀為民，徙漢嘉郡. 儀至徙所，複上書誹謗，辭指激切，遂下郡收儀. 儀自殺，其妻子還蜀. 楚國先賢傳雲：儀兄慮，字威方. 少有德行，為江南冠冕. 州郡禮召，諸公辟請，皆不能屈. 年十七，夭，鄉人號曰德行楊君.

評曰：劉封處嫌疑之地，而思防不足以自衛. 彭羕、廖立以才拔進，李嚴以幹局達，魏延以勇略任，楊儀以當官顯，劉琰舊仕，並鹹貴重. 覽其舉措，跡其規矩，招禍取咎，無不自己也.